
	Παρουσίαση του βιβλίου

του Γιώργου Καμηλάρη

Η Αριστερά στη Σύγχρονη Κυπριακή Ιστορία

στο Σπίτι της Κύπρου

Την Τετάρτη 27 Σεπτεμβρίου 2017 παρουσιάστηκε στο Σπίτι της Κύπρου το βιβλίο του Γιώργου Καμηλάρη Η Αριστερά στη Σύγχρονη Κυπριακή Ιστορία.
Η Μορφωτικός Σύμβουλος κ. Μαρία Παναγίδου καλωσόρισε τους παρευρισκομένους  και στη συνέχεια έδωσε τον λόγο στον συντονιστή της εκδήλωσης, δημοσιογράφο, Καθηγητή Μέσων Μαζικής Επικοινωνίας κ. Γιώργο Νικολάου.
«Στο βιβλίο ο συγγραφέας κατάφερε μέσα από τις διεργασίες αλλά και τη δική του προσωπική γνώση και εμπειρία να καταγράψει με τεκμηριωμένες αναφορές, μια ιστορική και πολύ ταραχώδη περίοδο της Κύπρου» είπε ο κ. Νικολάου και ακολούθως έδωσε τον λόγο στον φιλόλογο, εκπαιδευτικό κ. Στέλιο Παπαντωνίου.
«Ο Γιώργος Καμηλάρης ασχολείται με ένα ακανθώδες θέμα της ιστορίας» είπε ο κ. Παπαντωνίου ο οποίος παρουσίασε με ευσύνοπτο τρόπο το βιβλίο με αναφορές σε κάθε κεφάλαιο ξεχωριστά. Επεσήμανε ότι «γενικά η εξιστόρηση των σημαντικών γεγονότων αποδεικνύει πως ο Γ.Κ. όπως και σε προηγούμενα βιβλία του έχει αυτή την ικανότητα, να συλλαμβάνει ευρύτατα και βαθύτατα τα πράγματα και να τα παραθέτει με σαφήνεια. Το έργο προσφέρει προπάντων στους αμύητους να γνωρίσουν γεγονότα και πρωταγωνιστές, τις παρατάξεις, κοινωνικές, εκκλησιαστικές και πολιτικές τάσεις, και πρακτικές της εποχής».
Ο ιστορικός, πολιτικός επιστήμονας κ. Χρήστος Αλεξάνδρου υπογράμμισε ότι «το βιβλίο βρίθει πληροφοριών, πολύ καλά οργανωμένων και ως εκ τούτου ευανάγνωστο, αναδεικνύοντας άγνωστες σελίδες της κυπριακής ιστορίας οι οποίες μόλις τα τελευταία χρόνια έχουν αρχίσει δειλά-δειλά να φωτίζονται, όχι χωρίς φόβους και αγκυλώσεις. Γι’ αυτό το βιβλίο αποτελεί ό,τι καλύτερο έχει κυκλοφορήσει μέχρι στιγμής, για την παρουσία και τη διαδρομή της Αριστεράς στην Κύπρο μέχρι την έναρξη του αγώνα της ΕΟΚΑ 1955-59».
Ο κ. Γιώργος Καραμπελιάς, συγγραφέας, εκδότης μίλησε για την ιστορία της αριστεράς στην Κύπρο, αναφέρθηκε σε επιμέρους περιόδους και συγκεκριμένα γεγονότα που έλαβαν χώρα τόσο στην Κύπρο όσο και στην Ελλάδα. 
Η εκδήλωση ολοκληρώθηκε με τις θερμές ευχαριστίες του Γιώργου Καμηλάρη στο Σπίτι της Κύπρου, τις Πολιτιστικές Υπηρεσίες του Υπουργείου Παιδείας και Πολιτισμού και ιδιαίτερα σε όλους όσοι συνετέλεσαν στη διαδικασία συγγραφής του βιβλίου.

